દેશના કૃષિ ક્ષેત્રને નવો ઓપ આપવાનો મુદ્દો મહત્ત્વનો છે. આ યોજનાને લઈને દેશના તમામ ધરતીપુત્રોને વાકેફ કરવા પણ એટલા જ જરૂરી છે, કારણ કે આપણો ખેડૂત હજુ એટલો શિક્ષિત નથી એટલે તે કોઈ ભાંજગડમાં પડવા માગતો નથી. આ મુદ્દે તાજો દાખલો એ છે કે માર્કેટયાર્ડમાં ઓછા ભાવ મળતા હોવા છતાં ખેડૂત સરકારી ટેકાના ભાવે માલ વેચાણ કરવામાં રાજી નથી. તેનું મુખ્ય એક કારણ એ પણ છે કે ખેડૂતોને જાતજાતના કાગળ કઢાવીને નોંધણી કરાવવાનું પસંદ નથી. સામાન્ય કાગળિયા કરવાથી દૂર ભાગતો ખેડૂત ઓનલાઈન વેચાણમાં રસ દાખવશે? તે પણ એક મોટો સવાલ છે. વળી, મહત્ત્વની વાત એ છે કે દેશનાં માત્ર ૧૨ રાજ્યોએ જ આ યોજનામાં જોડાવા અંગે મંજૂરી આપી છે. એ જોતાં ખેડૂતોને મદદરૂપ થવા માટે શરૂ થયેલી ‘ઈ-નામ’ યોજનાનાં ફિયાસ્કોની શંકા સેવાઈ રહી છે.